Diari Oficial de la Generalitat Valenciana


Sumari del DOGV 7739, del 11-03-2016 (2016/1762)

ORDE 4/2016, de 9 de març, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'acorda iniciar el procediment de revisió i modificació del Pla d'Ordenació dels Recursos Naturals del Túria.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7739

Data del DOGV
:   11-03-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/1762


Data del document
:   09-03-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

ORDE 4/2016, de 9 de març, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'acorda iniciar el procediment de revisió i modificació del Pla d'Ordenació dels Recursos Naturals del Túria. [2016/1762]  
El Parc Natural del Túria va ser declarat pel Decret 43/2007, de 13 d'abril, del Govern Valencià, amb base al que establia el Decret 42/2007, de 13 d'abril, pel qual s'aprovava el Pla d'Ordenació dels Recursos Naturals del Túria.  
L'esmentat decret establia en l'article 9 que la seua vigència i revisió és de cinc anys des del moment de l'entrada en vigor. Transcorregut aquest període, havia de revisar-se. Per la qual cosa atesa la necessitat d'elaborar un document que arreplegue les actualitzacions normatives, tant de caràcter autonòmic com estatal, així com adaptar-lo a les directives europees de la matèria que s'han anat aprovant, és necessari iniciar l'expedient administratiu per a procedir a la seua revisió.  
A més a més, amb data 27 d'octubre de 2015, la Comissió de Medi Ambient, Aigua i Ordenació Territorial de les Corts Valencianes, en la reunió del 27 d'octubre de 2015, va debatre i aprovà la proposició no de llei sobre l'inici de revisions dels PORN i els PRUG dels parcs naturals valencians, mitjançant la següent resolució: «Les Corts insten el Consell a:  
1. Iniciar el més aviat possible la revisió dels PORN i els PRUG dels parcs naturals valencians.  
2. Procedir a la suspensió cautelar d'aquells projectes que puguen tenir una repercussió negativa i irreversible sobre els parcs naturals fins a la revisió dels seus documents d'ordenació i gestió.»  
L'article 9 esmentat abans disposa en el seu punt 2 que una vegada conclosa la vigència del Pla d'Ordenació dels Recursos Naturals del Túria, les seues determinacions continuaran en vigor, en forma cautelar, fins el moment de l'aprovació definitiva del pla.  
Aquest article 9 en el seu punt 3 estableix la forma en què ha de tramitar-se la modificació del Pla d'Ordenació dels Recursos Naturals del Túria i remet a l'article 36 de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana.  
  
L'àmbit territorial de l'elaboració de l'actual Pla d'Ordenació dels Recursos Naturals coincidix territorialment amb el que es va establir en el Decret 42/2007.  
La Llei 11/1994, de 27 de desembre, d'Espais Naturals Protegits de la Comunitat Valenciana, contempla la figura del Pla d'Ordenació dels Recursos Naturals com a instrument específic per a l'ordenació d'aquests recursos al territori de la Comunitat Valenciana, i establix en els seus articles 32 a 36 les característiques, abast, contingut i tramitació d'estos plans, els quals són aprovats per decret del Consell de la Generalitat.  
Per tot això, i en exercici de les competències i atribucions conferides per la Constitució, l'Estatut d'Autonomia i el conjunt de la legislació ambiental estatal i autonòmica d'aplicació al cas, és procedent iniciar l'expedient d'elaboració i aprovació del Pla d'Ordenació dels Recursos Naturals del Túria, i a este efecte.  
  
  
ORDENE  
  
Article 1  
S'acorda iniciar el procediment de revisió i aprovació del Pla d'Ordenació dels Recursos Naturals del Túria, l'àmbit territorial del qual serà el que va establir per al Pla d'Ordenació dels Recursos Naturals el Decret 42/2007, de 13 d'abril.   
El dit àmbit podrà modificar-se durant la tramitació de l'expedient.  
  
  
Article 2  
A partir de la publicació d'esta orde en el Diari Oficial de la Comunitat Valenciana, el règim de protecció per a l'àmbit territorial serà:  
  
1. El que estableix l'ordenació del Decret 42/2007, de 13 d'abril.  
  
2. El regim de protecció preventiva de l'article 28.1a de la Llei 11/1994, de 27 de desembre, d'Espais Naturals Protegits de la Comunitat Valenciana, que és concordant amb el punt 2 de la resolució de la Comissió de Medi Ambient, Aigua i Ordenació Territorial de les Corts Valencianes que recull: procedir a la suspensió cautelar d'aquells projectes que puguen tenir una repercussió negativa i irreversible sobre els parcs naturals fins a la revisió dels seus documents d'ordenació i gestió. La seua vigència és de tres anys.  
3. En cas de conflicte entre els dos punts anteriors prevaldrà el punt 2.  
  
Article 3  
Es faculta la Direcció General de Medi Natural i d'Avaluació Ambiental de la Conselleria d'Agricultura, Medi Ambient, Canvi Climàtic i Desenvolupament Rural per a realitzar les actuacions tendents a l'elaboració i aprovació del Pla d'Ordenació dels Recursos Naturals del Túria, prèvia la tramitació de l'oportú expedient d'acord amb el procediment legalment previst.  
  
  
DISPOSICIÓ FINAL  
  
La present orde produirà efectes el mateix dia de la publicació en el Diari Oficial de la Comunitat Valenciana.  
  
Contra aquest acte, que posa fi a la via administrativa, es pot interposar potestativament recurs de reposició davant de la consellera d'Agricultura, Medi Ambient, Canvi Climàtic i Desenvolupament Rural en el termini d'un mes comptat des de l'endemà de la publicació, o impugnar-se directament davant de l'ordre jurisdiccional per mitjà de la interposició de recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
València, 9 de març de 2016  
  
La consellera d'Agricultura, Medi Ambient,  
 Canvi Climàtic i Desenvolupament Rural,  
ELENA CEBRIÁN CALVO